《咏莲花》
宋代·林希逸

梅有幽人骨，兰如处子姿。二者岂不贵，清矣仁未知。

美哉水芙蓉，百花谁庶几。可爱非可狎，不癯亦不肥。

充然德之容，莹矣仙之肌。芬芳不容挹，既远而有遗。

洛阳妖艳品，红紫薄易萎。东篱败坏相，著枝黏如𥻿。

此花虽已落，泛泛看红衣。有房如栗玉，尚以金丝围。

吟玩苦不足，赋予何其奇。因思爱莲说，稽首百世师。

非汝溪不爱，非溪不汝宜。何人斯取斯，有道者似之。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。